Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί τις Κάτω Χώρες να εφαρμόσουν κατά το έτος 2000 διαφοροποιημένο συντελεστή ειδικών φόρων κατανάλωσης στο πετρέλαιο ντίζελ που χρησιμοποιούν τα ταξί, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Παρουσιαση τησ αιτησησ

Οι αρχές των Κάτω Χωρών, με επιστολή τους με ημερομηνία της 2ας Οκτωβρίου 2000 η οποία τροποποιήθηκε στις 6 Οκτωβρίου, γνωστοποίησαν στην Επιτροπή ότι επιθυμούν να εφαρμόσουν κατά το έτος 2000 διαφοροποιημένο συντελεστή ειδικών φόρων κατανάλωσης για το πετρέλαιο ντίζελ που χρησιμοποιούν τα ταξί, σύμφωνα με το άρθρο 8 παράγραφος 4 της οδηγίας 92/81/ΕΟΚ [1].

[1] ΕΕ L 316 της 31.10.1992, σ. 12. η οδηγία όπως τροποποιήθηκε την τελευταία φορά με την οδηγία 94/74/EΚ (ΕΕ L 365 της 31.12.1994, σ. 46).

Αυτό το μέτρο αποσκοπεί να αποφέρει στα ταξί κατά το έτος 2000 μείωση του ειδικού φόρου κατανάλωσης επί του πετρελαίου που χρησιμοποιούν. Αυτή η μείωση θα είναι φθίνουσα, καθώς η επιστροφή θα πραγματοποιείται σύμφωνα με τους ακόλουθους κανόνες: NLG 0,14 (0,06 EUR) ανά λίτρο που καταναλώνεται από 01.01.2000 έως 31.03.2000, NLG 0,105 από 01.04 έως 30.06, NLG 0,07 από 01.07 έως 30.09 και NLG 0,035 από 01.10 έως 31.12.2000. Θα τηρηθεί ο ελάχιστος συντελεστής που θεσπίζεται με το άρθρο 5 της οδηγίας 92/82/ΕΟΚ [2], ήτοι 245 ευρώ (ή 539,9 NLG) ανά 1000 l πετρελαίου ντίζελ.

[2] ΕΕ L 316 της 31.10.1992, σ. 19. η οδηγία όπως τροποποιήθηκε την τελευταία φορά με την οδηγία 94/74/EΚ (ΕΕ L 365 της 31.12.1994, σ. 46).

Από αυτό το μέτρο θα επωφεληθούν 22.500 ταξί, με μέσο όφελος ανά ταξί της τάξεως των 160 ευρώ.

Οι αρχές των Κάτω Χωρών παρέχουν τη διαβεβαίωση ότι η μείωση θα προσφερθεί σε όλα τα ταξί και ότι δεν θα επιφέρει διακρίσεις. Επιπλέον, δεν θα υπάρξει στρέβλωση της εσωτερικής αγοράς.

Κατά συνέπεια, οι Κάτω Χώρες ζητούν να εξουσιοδοτηθούν να εφαρμόσουν, μεταξύ της 1ης Ιανουαρίου 2000 και της 31ης Δεκεμβρίου 2000, διαφοροποιημένο συντελεστή ειδικού φόρου κατανάλωσης στο πετρέλαιο ντίζελ που χρησιμοποιούν τα ταξί.

Αξιολογηση εκ μερουσ τησ Επιτροπήσ

Σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

Σύμφωνα με το άρθρο 8 παράγραφος 4 της προαναφερθείσας οδηγίας, οι Κάτω Χώρες γνωστοποίησαν στην Επιτροπή, με τις επιστολές τους με ημερομηνίες της 2ας Οκτωβρίου και της 6ης Οκτωβρίου, ότι σκοπεύουν να παραχωρήσουν, κατά το έτος 2000 και μόνον, φορολογική παρέκκλιση όσον αφορά το πετρέλαιο ντίζελ που χρησιμοποιούν τα ταξί. Μετά μια πρώτη εξέταση, η Επιτροπή έθεσε ορισμένα ερωτήματα στις αρχές των Κάτω Χωρών, προκειμένου να αποσαφηνίσει διάφορες πτυχές που αφορούν αυτήν τους την πρόθεση. Κατόπιν αυτού, η Επιτροπή έλαβε συμπληρωματικές πληροφορίες στις 31 Οκτωβρίου 2000.

Μετά εμπεριστατωμένη εξέταση, η Επιτροπή διαπιστώνει ότι η παρέκκλιση είναι περιορισμένης χρονικής διάρκειας, αφού ισχύει αποκλειστικά και μόνον κατά το έτος 2000. Λαμβανομένου υπόψη ότι ο συνήθης συντελεστής του ειδικού φόρου κατανάλωσης επί του πετρελαίου ντίζελ που χρησιμοποιείται ως καύσιμο στις Κάτω Χώρες ανέρχεται σε 735,5 NLG [3] και ότι ο ελάχιστος κοινοτικός συντελεστής έχει οριστεί σε 539,9 NLG, οι αξίες των ειδικών φόρων κατανάλωσης που επιβάλλονται στο πετρέλαιο ντίζελ το οποίο χρησιμοποιούν τα ταξί κατά το έτος 2000 είναι οι ακόλουθες:

[3] Ισχύων φόρος κατά τη διάρκεια του έτους 2000.

>ΘΕΣΗ ΠIΝΑΚΑ>

Άρα το μέτρο που σχεδιάζουν να λάβουν οι αρχές των Κάτω Χωρών έχει φθίνουσα μορφή. Τηρεί τον ελάχιστο συντελεστή του ειδικού φόρου κατανάλωσης που προβλέπεται στο άρθρο 5 της οδηγίας 92/82/ΕΟΚ [4].

[4] ΕΕ L 316 της 31.10.1992, σ. 19. η οδηγία όπως τροποποιήθηκε την τελευταία φορά με την οδηγία 94/74/EΚ (ΕΕ L 365 της 31.12.1994, σ. 46).

Η επιστροφή παραμένει μικρότερη από την αύξηση της τιμής του καυσίμου στα πρατήρια. Άρα το μέτρο είναι αναλογικό.

Επιπλέον, αφού το μέτρο περιορίζεται στα ταξί, των οποίων η δραστηριότητα είναι εκ φύσεως τοπικού χαρακτήρα, η παρέκκλιση δεν επηρεάζει τις ενδοκοινοτικές συναλλαγές. Επίσης δεν εισάγει διακρίσεις, αφού της επιστροφής τυγχάνουν όλα τα ταξί.

Τέλος, η Επιτροπή σημειώνει ότι στην πρότασή της για την έκδοση απόφασης του Συμβουλίου, που εγκρίθηκε στις 15 Νοεμβρίου 2000 [5], πρότεινε να παραταθούν για πέντε επιπλέον έτη ορισμένες παρεκκλίσεις που ισχύουν την 31η Δεκεμβρίου 2000 όσον αφορά τα καύσιμα που χρησιμοποιούν τα ταξί στην Ισπανία, τη Γαλλία και την Ιταλία.

[5] Έγγρ. COM(2000) 678 τελικό.

Σύμφωνα με την οδηγία 92/81/ΕΟΚ, τα άλλα κράτη μέλη ενημερώθηκαν για την αίτηση των Κάτω Χωρών με επιστολή που φέρει την ημερομηνία της 24ης Νοεμβρίου 2000.

Απόφαση

Η Επιτροπή προτείνει στο Συμβούλιο να αποφασίσει ότι οι Κάτω Χώρες εξουσιοδοτούνται να εφαρμόσουν, κατά το έτος 2000, διαφοροποιημένο συντελεστή ειδικού φόρου κατανάλωσης όσον αφορά το πετρέλαιο ντίζελ που χρησιμοποιείται ως καύσιμο από τα ταξί.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που εξουσιοδοτεί τις Κάτω Χώρες να εφαρμόσουν κατά το έτος 2000 διαφοροποιημένο συντελεστή ειδικών φόρων κατανάλωσης στο πετρέλαιο ντίζελ που χρησιμοποιούν τα ταξί, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων που εφαρμόζονται στα πετρελαιοειδή [6], και ιδίως το άρθρο 8 παράγραφος 4,

[6] ΕΕ L 316 της 31.10.1992, σ. 12. η οδηγία όπως τροποποιήθηκε την τελευταία φορά με την οδηγία 94/74/EΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, δύναται να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης που επιβάλλονται στα πετρελαιοειδή για λόγους ειδικής πολιτικής.

(2) Οι Κάτω Χώρες ζήτησαν να εξουσιοδοτηθούν να καθιερώσουν, αποκλειστικά και μόνον για το έτος 2000, διαφοροποιημένο συντελεστή ειδικού φόρου κατανάλωσης επί του πετρελαίου ντίζελ που χρησιμοποιείται από τα ταξί. Σχεδιάζεται φθίνουσα επιστροφή μέγιστου ύψους 0,14 NLG ανά λίτρο πετρελαίου ντίζελ για το σύνολο των ταξί που λειτουργούν στις Κάτω Χώρες.

(3) Το εν λόγω μέτρο τηρεί τον ελάχιστο συντελεστή του ειδικού φόρου κατανάλωσης που προβλέπεται στο άρθρο 5 της οδηγίας 92/82/ΕΟΚ [7].

[7] ΕΕ L 316 της 31.10.1992, σ. 19. η οδηγία όπως τροποποιήθηκε την τελευταία φορά με την οδηγία 94/74/EΚ (ΕΕ L 365 της 31.12.1994, σ. 46).

(4) Η επιστροφή παραμένει μικρότερη από την αύξηση της τιμής του καυσίμου στα πρατήρια. Άρα το μέτρο είναι αναλογικό.

(5) Η Επιτροπή και το σύνολο των κρατών μελών θεωρούν ότι η εφαρμογή, κατά το έτος 2000, διαφοροποιημένου συντελεστή ειδικών φόρων κατανάλωσης στο πετρέλαιο ντίζελ που χρησιμοποιείται από τα ταξί δεν επιφέρει στρεβλώσεις του ανταγωνισμού και δεν παρακωλύει τη λειτουργία της εσωτερικής αγοράς. Αφού το μέτρο περιορίζεται στα ταξί, των οποίων η δραστηριότητα είναι εκ φύσεως τοπικού χαρακτήρα, η παρέκκλιση δεν επηρεάζει τις ενδοκοινοτικές συναλλαγές.

(6) Τα άλλα κράτη μέλη ενημερώθηκαν για τα ανωτέρω.

(7) Η Επιτροπή, στην πρότασή της για την έκδοση απόφασης του Συμβουλίου που εγκρίθηκε στις 15 Νοεμβρίου 2000 [8], ζήτησε να παραταθούν ορισμένες παρεκκλίσεις που ισχύουν την 31η Δεκεμβρίου 2000 όσον αφορά τα καύσιμα που χρησιμοποιούν τα ταξί στην Ισπανία, τη Γαλλία και την Ιταλία,

[8] Έγγρ. COM(2000) 678 τελικό.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σύμφωνα με το άρθρο 8 παράγραφος 4 της οδηγίας αριθ. 92/81/ΕΟΚ του Συμβουλίου, οι Κάτω Χώρες εξουσιοδοτούνται να εφαρμόσουν, μεταξύ της 1ης Ιανουαρίου 2000 και της 31ης Δεκεμβρίου 2000, διαφοροποιημένο συντελεστή ειδικού φόρου κατανάλωσης, φθίνουσας μορφής και ανώτατης αξίας 0,14 NLG ανά λίτρο, στο πετρέλαιο ντίζελ που χρησιμοποιούν τα ταξί.

2. Ο ως άνω διαφοροποιημένος συντελεστής πρέπει να είναι σύμφωνος με τις υποχρεώσεις που προβλέπει η οδηγία αριθ. 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή [9] και, ιδίως, με τους ελάχιστους συντελεστές που προβλέπει το άρθρο 5.

[9] ΕΕ L 316 της 31.10.1992, σ. 19. η οδηγία όπως τροποποιήθηκε την τελευταία φορά με την οδηγία 94/74/EΚ (ΕΕ L 365 της 31.12.1994, σ. 46).

Άρθρο 2

Η παρούσα απόφαση απευθύνεται στις Κάτω Χώρες.

Βρυξέλλες,

Για το Συμβούλιο

Ο Πρόεδρος